钦定古今图书集成/理学汇编/字学典/第150卷 > 《本草纲目》 > 《发明》
## 钦定古今图书集成/理学汇编/字学典/第150卷 > 《本草纲目》 > 《发明》

李时珍曰：“百草霜、釜底墨、梁上倒挂尘，皆是烟气结
成，但其体质有轻虚、结实之异。重者归中、下二焦，轻
者入心肺之分。古方治阳毒发狂，黑奴丸三者并用，
而内有麻黄、大黄，亦是攻解三焦结热，兼取火化从
治之义。其消积滞，亦是取其从化，故疸、膈、疟、痢诸病
多用之。其治失血、胎产诸病，虽是血见黑则止，亦不”
离从化之理。

衄血不止，“百草霜末吹之立止。”

衄血吐血：刘长春《经验方》：治吐血及伤酒肉，醉饱低
头，掬损肺脏，吐血汗血，口鼻妄行，但声未失者。用乡
外人家百草霜末，糯米汤服二钱。又一方：“百草霜五钱，槐花末二两。每服二钱，茅根汤下。”

齿缝出血，百草霜末掺之，立止。〈集简方〉

妇人崩中：“百草霜二钱，狗胆汁拌匀，分作二服，当归
酒下。”〈经验方〉

胎动下血，或胎已死：百草霜二钱，棕灰一钱，伏龙肝
五钱，为末，每服一二钱，白汤入酒及童便调下。〈笔峰杂兴
方〉

胎前产后逆生，横生，瘦胎，产前产后虚损，月候不调，
崩中，百草霜、白芷等分为末。每服二钱，童子小便、醋
各少许调匀，热汤化服，不过二服。〈杜壬方〉

妇人白带：百草霜一两，香金墨半两，研末，每服三钱，
猪肝一叶，批开入药在内，纸裹煨熟，细嚼，温酒送之。
〈永类方〉

脏毒下血：百草霜五钱，以米汤调，露一夜，次早空心
服。〈邵真人经验方〉

暴作泻痢：百草霜末，米饮调下二钱。〈续千金方〉
一切痢下，初起一服如神，名“铁刷丸。”百草霜三钱，金
墨一钱，半夏七分，巴豆煮十四粒，研匀，黄蜡三钱，同
香油化开，和成剂，量大小，每服三、五丸或四、五十丸，
姜汤下。〈灊江方〉

小儿积痢：“驻车丸”：用百草霜二钱，巴豆煨去油一钱，
研匀，以飞罗面糊和丸绿豆大，每服三五丸。赤痢，甘
草汤下；白痢，米饮下；红白，姜汤下。〈全幼心镜〉

挟热下痢脓血，灶突中墨、黄连各一两为末，每酒下
二钱，日二服。〈圣惠方〉

寒热疟疾：方见“铅丹”下。

魇寐卒死：锅底墨水灌二钱，并吹鼻。〈医说〉

尸厥不醒。脉动如故。灶突墨弹丸，浆水和饮。仍鍼百
会。足大趾中趾甲侧。〈千金方〉

咽中结块，不通水食，危困欲死：百草霜蜜和丸芡子
大。每服新汲水化一丸灌下。甚者不过二丸。名“百灵
丸。”〈普济方〉

鼻疮脓臭：百草霜末，冷水服二钱。〈三因方〉

白秃头疮：“百草霜和猪脂涂之。”〈简便方〉

头疮诸疮，以醋汤洗净，百草霜入腻粉少许，生油调
涂，立愈。〈证类本草〉

瘭疽出汁，著手足肩背，累累如米：用灶突墨，灶屋尘，
釜下土，研匀，水一斗，煮三沸，取汁洗，日三四度。〈外台秘要〉